ผุดเศรษฐกิจพิเศษ ลงทุนตราด5พันล.
ธนารักษ์อนุมัติ พร็อพเพอร์ตี้ เพอร์เฟค ประเดิมพัฒนาเขตเศรษฐกิจพิเศษจ.ตราด ลงทุน 5,000 ล้านบาท ให้สิทธิบริหาร 50 ปี
24 พ.ย. 2559

ธนารักษ์อนุมัติ พร็อพเพอร์ตี้ เพอร์เฟค ประเดิมพัฒนาเขตเศรษฐกิจพิเศษจ.ตราด ลงทุน 5,000 ล้านบาท ให้สิทธิบริหาร 50 ปี 
นายจักรกฤศฏิ์ พาราพันธกุลอธิบดีกรมธนารักษ์ เปิดเผยว่า กรมธนารักษ์ได้ลงนามสัญญาเช่าที่ราชพัสดุเพื่อพัฒนาพื้นที่เขตพัฒนาเศรษฐกิจพิเศษจ.ตราด กับบริษัท พร็อพเพอร์ตี้เพอร์เฟค ซึ่งเป็นผู้ได้รับสิทธิในการพัฒนาพื้นที่ระยะเวลา 50 ปี โดยมีมูลค่ารวม 5,000 ล้านบาท แบ่งเป็นการลงทุน 3,000 ล้านบาท และค่าเช่าที่ราชพัสดุ 2,000 ล้านบาท ใช้เวลาลงทุน 6 ปี ตั้งแต่ 2560-2565
สำหรับเขตพัฒนาเศรษฐกิจพิเศษจ.ตราด จะถูกพัฒนาเป็นเขตเศรษฐกิจพิเศษด้านการท่องเที่ยว ซึ่งเชื่อมต่อกับประเทศเพื่อนบ้าน ซึ่งจะมีโซนสีเขียวเป็นพื้นที่ธรรมชาติสวนสาธารณะ โซนพาณิชย กรรม โรงพยาบาล ศูนย์การแสดงสินค้าท้องถิ่นและนานาชาติ ตลาดนัดชุมชนและตลาดชายแดน ศูนย์สินค้าโอท็อป และโซนอุตสาหกรรมเชิงนิเวศ 
นายจักรกฤศฏิ์ กล่าวว่า กรมธนารักษ์จะเร่งประมูลหาเอกชนลงทุนพัฒนาพื้นที่ เขตเศรษฐกิจพิเศษที่เหลืออีก 3 แปลง คือ หนองคาย มุกดาหาร และแม่สอด จ.ตาก ให้ได้ในเดือน ม.ค. 2560 ซึ่งขณะนี้อยู่ระหว่างเสนอคณะรัฐมนตรี เพื่ออนุมัติวงเงินชดเชยค่าเวนคืน 400 ล้านบาท
 นายชายนิด อรรถญาณสกุล ประธานเจ้าหน้าที่บริหาร บริษัท พร็อพเพอร์ตี้เพอร์เฟค กล่าวว่า จะเริ่มลงทุนในปี 2560 และคาดว่าจะคืนทุน 6 ปี โดยมีผู้ร่วมลงทุนเป็นต่างชาติ นอกจากนี้ เตรียมประสานสนามบินตราด เพื่อใช้เป็นสนามบินนานาชาติ  รวมทั้งประสานท่าเรือคลองใหญ่ เพื่อพัฒนาเป็นพื้นที่ท่องเที่ยวเต็มรูปแบบ